Dit raak al duurder om kanker te bestry | News24
Dit raak al duurder om kanker te bestry
KANKERGEVALLE in Suid-Afrika sal tot 2030 met 78% toeneem, terwyl kankerbehandeling vir pasiënte en mediese fondse onbekostigbaar word.
Nuwe middels wat gebruik word om kanker te behandel, kan 'n pasiënt tot R1,5 miljoen per jaar kos, skryf navorsers in die jongste uitgawe van die South African Medical Journal.
Die koste van kankerbehandeling was in 2007 in die VSA reeds so buitensporig dat dit die oorsaak vir die meeste persoonlike bankrotskappe was.
" 'n Redelike prys geld nie meer in die farmaseutiese bedryf nie. Elf van die 12 middels wat deur die Amerikaanse voedsel-en-medisyne-owerheid (FDA) goedgekeur is vir kankerbehandelings kos in Suid-Afrika R1,5 miljoen per pasiënt per jaar."
Volgens die navorsers wat die artikel geskryf het, almal kenners in geneeskunde en onkologie, kos behandeling met nuwegenerasiemiddels wat immuniteit onderdruk, soos ipilimu­-mab, tot R1 miljoen en trastuzu-mab tot R25 000 per behandeling.
Behandeling vir 'n mastektomie met trastuzumab kos tot R500 000 en immunoterapie vir 'n melanoom wat versprei het, kos sowat R1 miljoen.
Die tipiese dekking van 'n mediese skema vir kankergevalle wissel tussen R200 000 en R400 000 – heeltemal te min vir dié nuwe middels.
In die staatsektor is die radioterapie wat beskikbaar is heeltemal onvoldoende. Daar is 0,4 masjiene per een miljoen mense, terwyl dit drie per een miljoen mense behoort te wees. Sowat 'n kwart van die land se onkoloë bedien driekwart van die land se kankerpasiënte.
"Wat sal gebeur as kanker met 78% toe-neem?" vra die kenners. Daar moet dring-end na die verlaging van pryse gekyk word en ook beter besteding van die huidige begroting.
Spesialiste wat pas gekwalifiseer het, behoort verpligte diens in die staatsektor te verrig, en algemene praktisyns moet beter opgelei word om kanker vroeg te diagnoseer.
Die vasstelling van pryse is 'n internasionale kwessie, maar lande moet aktief saamwerk om dit te help verlaag met nuwe wetgewing oor patentreg.